Atswia Stefano Tɛi Ni Agbe Lɛ | Biblia Mli Sane\nAtswia Stefano Tɛi\nNUU ni kula shi yɛ biɛ lɛ ji Stefano. Eji Yesu kaselɔ anɔkwafo. Shi kwɛmɔ nɔ ni afeɔ lɛ amrɔ nɛɛ! Hii nɛɛ kɛ tɛi agboi miitswia lɛ. Mɛni hewɔ amɛnyɛ̃ɔ Stefano waa nakai ni no hewɔ ni amɛfeɔ lɛ efɔŋ ni tamɔ nɛkɛ lɛ? Nyɛhaa wɔkwɛa.\nNyɔŋmɔ yeɔ ebuaa Stefano ni enyɛɔ efeɔ naakpɛɛ nibii pii. Nɛkɛ hii nɛɛ sumɔɔɔ enɛ, no hewɔ lɛ amɛkɛ lɛ bɔi saji anaataomɔ yɛ anɔkwale lɛ ni etsɔɔ gbɔmɛi lɛ hewɔ. Shi Nyɔŋmɔ ha Stefano nilee kpele, ni Stefano tsɔɔ akɛ nɛkɛ hii nɛɛ tsɔɔ apasa tsɔɔmɔi. Enɛ ha amɛmli fu waa moŋ po fe nine. No hewɔ lɛ amɛmɔ lɛ, ni amɛtsɛ́ mɛi kɛba koni amɛbawie amale wiemɔi amɛshi lɛ.\nOsɔfonukpa lɛ bi Stefano akɛ: ‘Ani nibii nɛɛ ji anɔkwale?’ Stefano wie fɛfɛo kɛjɛ Biblia lɛ mli ni ekɛha lɛ hetoo. Yɛ naagbee lɛ, etsɔɔ bɔ ni gbɔmɛi fɔji nyɛ̃ɔ Yehowa gbalɔi ni hi shi yɛ blema lɛ. Kɛkɛ ni ekɛɛ: ‘Nyɛtamɔ nakai mɛi lɛ nɔŋŋ. Nyɛgbe Nyɔŋmɔ tsulɔ Yesu, ni nyɛbooo Nyɔŋmɔ mlai lɛ atoi.’\nEnɛ ha nɛkɛ jamɔ mli hiɛnyiɛlɔi nɛɛ amli fu waa diɛŋtsɛ! Amɛkpé amɛnyanyɔji ashishi kɛ mlifu. Shi no mli nɔŋŋ ni Stefano wó eyitso nɔ, ni ekɛɛ: ‘Naa! Miina Yesu ni edamɔ Nyɔŋmɔ ninejurɔ nɔ yɛ ŋwɛi.’ Ní Stefano wie nɛkɛ lɛ, gbɔmɛi nɛɛ kɛ amɛniji tsĩmɔ amɛtoii ni amɛjo foi kɛyanina lɛ. Amɛmɔ lɛ ni amɛgbala lɛ kɛtee maŋ lɛ sɛɛ.\nAmɛjie amɛ nɔhaa atadei lɛ ni amɛkɛhã oblanyo Saulo koni ekwɛ nɔ eha amɛ. Ani oona Saulo? Kɛkɛ ni hii lɛ ateŋ mɛi komɛi bɔi Stefano tɛi tswiamɔ. Stefano kula shi, taakɛ onaa lɛ, ni esɔle eha Nyɔŋmɔ akɛ: ‘Yehowa, kaagbala amɛtoi yɛ nɛkɛ efɔŋ nɛɛ hewɔ.’ Ele akɛ jamɔ mli hiɛnyiɛlɔi lɛ ji mɛi ni efee amɛteŋ mɛi komɛi buulu lɛ. No sɛɛ lɛ, Stefano gbo.\nKɛji mɔ ko fee bo efɔŋ lɛ, ani obɔɔ mɔdɛŋ ni bo hu ofee lɛ eko oto najiaŋ, aloo obiɔ Nyɔŋmɔ ni efee amɛ eko eto najiaŋ eha bo? Jeee nakai Stefano loo Yesu fee. Amɛmli jɔ yɛ mɛi ni yitsoŋ wa yɛ amɛnɔ lɛ po nɔ. Nyɛhaa wɔbɔa mɔdɛŋ ni wɔnyiɛa amɛ nɔkwɛmɔnɔ lɛ sɛɛ.\nBɔfoi lɛ Asaji 6:8-15; 7:1-60.\nKɛmaje Mɔ Ko Kɛmaje Mɔ Ko Atswia Stefano Tɛi\nmy sane 107